Volstruise lê nog goue eiers | Netwerk24
Rekordjaar vir Klein Karoo-maatskappye
Deur Tisha Steyn 11 Desember 2014 22:10
Die volstruisbedryf word deur vele uitdagings in die gesig gestaar, maar ondanks moeilike handelstoestande lê die groot voëls steeds goue eiers.
​Volstruishandleiding vertaal, bygewerk
Die eerste volledige bedryfshandleiding vir volstruisproduksie in Suid-Afrika is in 2006 gepubliseer.
Dit was die handewerk van die Suid-Afrikaanse Volstruissakekamer, ander kenners, asook kundiges van die direktoraat veekundige wetenskappe, programnavorsing en tegnologie-ontwikkelingsdienste van die Wes-Kaapse departement van landbou. Dis ’n mondvol, maar dit verleen geloofwaardigheid.
Hierdie handleiding is gebore uit ’n bedryfsbehoefte en het hoofstukke ingesluit oor volstruisboerderystelsels, die bestuur en versorging van broeivoëls, die natuurlike en kunsmatige broei van volstruiseiers, die kunsmatige grootmaak van kuikens, volstruisvoedingsriglyne, die teling van volstruise, slagvoëlproduksie en produkgehalte, die behuising van volstruiskuikens, die reproduksie-bestuur van broei­voëls vir optimale reproduksie-doeltreffendheid, gesondheidsbestuur, die finansiële bestuur van volstruisboerdery, en sleuteldata oor volstruise.
Oor die gebruikersvriendelikheid en ook nuttige inligting wat op ’n kompakte, dog effektiewe manier oorgedra is, is die eerste handleiding in 2010 bygewerk. Dít sluit ook ’n hoofstuk oor biosekerheid in.
Met die behoefte aan ’n Engelse weergawe wat ook inligting aan nuwe toetreders in die bedryf kan verskaf, is die Ostrich Manual onlangs deur die Wes-Kaapse departement van landbou op ’n vergadering van die navorsingsadvieskomitee bekendgestel.
Alle hoofstukke van die volstruishandleiding is nie net vertaal nie, maar ook bygewerk met die jongste navorsingsinligting.
Die nuwe handleiding, Ostrich Manual, is gratis beskikbaar by die Suid-Afrikaanse Volstruissakekamer in Oudtshoorn (044 272 3336 of ​inf​o@saobc.co.za), by die direktoraat veekundige wetenskappe (Chantell Roman by 021 808 5220 of ​chantellr@els​enburg.com) of by die Oudtshoorn-navorsingsplaas (dr. Anel Engelbrecht by 044 272 6077).
Klein Karoo International en Klein Karoo Beperk het in die 2014-boekjaar een van die beste jare tot nog toe beleef en al die afdelings het baie goed presteer.